**Témy záverečných prác na Katedre teórie práva a ústavného práva**

**Akademický rok 2022/2023**

**Mgr. Lucia Berdisová, PhD., LL.M**

Bakalárska práca

**Mária Čečotová:** Čo ohrozuje nezávislosť súdnej moci na Slovensku? / What threatens the independence of the judiciary in Slovakia?

**Anotácia**: Cieľom práce je analyzovať aktuálne problémy, ktorým čelí slovenské súdnictvo a identifikovať riešenia, ktoré by pomohli k náprave tohto stavu. Slovensko, ako aj iné liberálne demokracie, si v posledných  rokoch prechádzajú ťažkým obdobím. Medzi problémy, ktoré ich najčastejšie trápia, patrí taktiež súdnictvo. Dlhodobo zaostávame za ostatnými členskými krajinami EÚ najmä v rýchlosti konania a väčšinu trápia slabo odôvodnené rozhodnutia. Dôveryhodnosť súdnictva bola v roku 2021 iba približne na úrovni 31%. V práci sa budem venovať rizikám nezávislosti súdnictva, ktorá je jedným z pilierov právneho štátu. Prvá kapitola je zameraná na vymenovanie a bližšie priblíženie týchto rizík. Jedným z nich je aj napr. extrémizmus , radikalizmus a populizmus , ktoré majú čoraz väčší vplyv na obyvateľov, napriek tomu, že reálne neponúkajú žiadne riešenia pre naše súdnictvo. Svoju pozornosť upriamim aj na tlak zo strany medií a novinárov. Osobitne sa budem venovať tlaku zo strany verejnosti. Druhá kapitola obsahuje diskusiu o etike a filozofii sudcu, ktoré sú významné pre jeho nezávislosť. V ďalších kapitolách budem analyzovať nezávislosť súdu, súdnictva, trestný čin zasahovania do nezávislosti súdu a trestný čin marenia spravodlivosti, ústavné súdnictvo a napokon sa budem venovať aj Súdnej rade a jej vplyvu na súdnu moc.

**Mgr. Lucia Berdisová, PhD., LL.M**

Diplomová práca (voľná téma na vypísanie do MAISu)

**Názov:** Čo sú predpoklady sudcovskej spôsobilosti podľa Súdnej rady SR? / What are the conditions of the judicial competence as to the Slovak Judicial Council?

**Anotácia:** Práca skúma spôsob, akým na pozadí meniacej sa právnej úpravy predpokladov sudcovskej spôsobilosti od roku 2014 Súdna rada SR realizuje svoju kompetenciu tieto predpoklady preskúmavať, resp. overovať ich trvanie. Jednou z parciálnych tém je otázka, ako Súdna rada SR reaguje na rozhodnutia Ústavného súdu SR, ktoré zrušili uznesenie v zmysle ktorých kandidáti na sudcov a sudkyne nespĺňali predpoklady sudcovskej spôsobilosti a otázka, ako (pozitívne alebo negatívne) k hľadaniu obsahu predpokladov sudcovskej spôsobilosti prispel Ústavný súd samotný. Na pozadí tohto skúmania je diskutovaná otázka diskrécie súdnej rady pre preverovaní predpokladov sudcovskej spôsobilosti a pri podávaní návrh na vymenovanie sudcu alebo sudkyne Prezidentke SR.

**doc. Mgr. Marek Káčer, PhD.:**

Bakalárske práce:

**Mgr. Peter Hajnala PhD., MBA:** Participácia verejnosti pri tvorbe zákonov v SR / Participation of citizens in the process of law-making in the Slovak Republic

**Anotácia:** Základným cieľom práce je preskúmať možnosti verejnosti podieľať sa na tvorbe zákonov. V úvodnej časti práca predstaví právny rámec participácie verejnosti pri tvorbe zákonov v SR. Nosnú časť práce bude tvoriť sociologicko-právny výskum participácie verejnosti pri tvorbe zákona o verejnom obstarávaní, zákona o územnom plánovaní, zákona o výstavbe a zákona o nájomnom bývaní. Práca sa bude snažiť zodpovedať otázku, či boli v procese tvorby týchto právnych predpisov v dostatočnej miere zohľadnené pripomienky verejnosti.

**Tomáš Jurkanin:** Radikalizácia demokratickej spoločnosti ako dôsledok nových informačných technológií / Radicalization of democratic society as a consequence of new information technologies

**Anotácia**: Základným cieľom práce je skúmať vplyv moderných informačných technológií na radikalizáciu spoločnosti. Práca priblíži pojem dezinformácie a fake news a ich aktuálnu právnu úpravu na Slovensku a EÚ. Následne práca priblíži činnosť vybraných dezinformačných médií a ich vplyv na politický život. Práca napokon predstaví náčrt možných riešení analyzovaného problému. Autor bude skúmať či účinná obrana proti dezinformáciám nebude neprimerane zasahovať do slobody prejavu.

**Lukáš Zovčák**: Vybrané problémy legislatívneho procesu v SR / Selected problems of a legislative process in the Slovak Republic

**Anotácia**: V poslednom období je predmetom diskusií upadajúca kvalita legislatívneho procesu, ktorá má vplyv aj na obsahovú kvalitu schválených zákonov. Práca si stanovuje hypotézu, podľa ktorej upadajúca kvalita zákonov súvisí s ich narastajúcou kvantitou a tempom ich prijímania. Práca preto ponúkne kvantitatívnu analýzu právnych predpisov s cieľom zistiť, ako sa vyvíjal v čase ich počet a rýchlosť ich prijímania. Práca bude zároveň analyzovať využívanie skráteného legislatívneho konania, prípadne iných inštitútov využívaných na obchádzanie riadneho legislatívneho procesu.

**doc. Mgr. Marek Káčer, PhD.:**

Diplomové práce:

**Karin Svečulová**: Právna úprava eutanázie / Legal regulation of euthanasia

**Anotácia**: Práca si kladie otázku či a v akých prípadoch by mala byť eutanázia legálna. Práca ponúkne argumenty za a proti, bude skúmať súvislosť eutanázie s právom na život, predstaví komparáciu právnej úpravy Slovenska s právnou úpravou Švajčiarska a Holandska a zároveň zasadí problém eutanázie do kontextu profesijnej etiky lekárov.

**Nina Kelemenová:** Právno-teoretické aspekty drogovej trestnej politiky na Slovensku /  Legal-theoretical aspects of drug criminal policy in Slovakia

**Anotácia:** Cieľom diplomovej práce je dokázať, že tresty, ktoré v súčasnosti na Slovensku hrozia za držbu marihuany pre vlastnú spotrebu, sú neprimerane prísne a neplnia žiadny zo všeobecne uznávaných účelov trestného práva. Práca zároveň ponúka návrhy *de lege ferenda*, ktoré drogovú trestnú politiku štátu v tejto oblasti zlepšujú.

**JUDr. Jakub Neumann, PhD.**

Bakalárske práce

**Dominik Pakoš:** Demokracia ako vláda ľudu / Democracy as the Rule by the People

**Anotácia:** Táto bakalárska práca s názvom ,,Demokracia ako vláda ľudu“ je zameraná na pojem demokracia a problematiku, ktorá z jeho výkladu vyplýva, ako aj na nedostatky, ktoré ako forma vlády má. Práca sa zaoberá suverenitou ľudu v demokracii a množstvom práv, ktoré ľud môže, resp. nemôže svojou činnosťou zmeniť. Cieľom práce je predstavenie inštitútov demokracie (priamej aj nepriamej) primárne v slovenskom právnom poriadku a následná syntéza týchto poznatkov so snahou odôvodniť krízu demokratického systému v Slovenskej republike ako aj vo svete. Spomenuté problematiky sú posudzované vo vzťahu k postaveniu ľudu ako jediného zdroja štátnej moci. Práca vychádza zo súčasných, ale aj z historických poznatkov ústavného práva a filozofie štátu.

**Liliana Staňová:** Teória materiálneho jadra ústavy / The Theory of Material Core of Constitution

**Anotácia:** Práca sa zaoberá teóriou materiálneho jadra, vymedzeniu jeho funkcií a významu. Rozvedie obsah jadra, spôsob ochrany a do kontrastu postaví jeho pozitívne a negatívne aspekty. Pozornosť bude krátko venovaná aj teórii klauzúl večnosti s cieľom identifikovať ich odlišnosti. Následne sa bude zaoberať teóriou materiálneho jadra v kontexte právneho poriadku SR a zdôvodneniu jej existencie, vychádzajúc z relevantnej judikatúry Ústavného súdu SR. Primárnym cieľom bude nájsť odpoveď na otázku, či je materiálne jadro konceptom nevyhnutným na udržanie právneho štátu alebo naopak, jeho hrozbou.

**Filip Bachratý:** Doktrína militantnej demokracie a potreba jej aplikácie v krízových situáciách / The Doctrine of Militant Democracy and the Need for its Application in Crisis Situations

**Anotácia:** Práca sa zameriava na doktrínu militantnej demokracie, ktorá predstavuje pomerne kontroverznú oblasť právnych a politologických koncepcií. Jej podstatou je boj proti faktorom, ktoré sú z dlhodobej perspektívy pre demokraciu rizikové a to aj za cenu potlačenia niektorých vlastných demokratických princípov. Vo svetle aktuálneho diania sú týmito faktormi predovšetkým vysoká podpora extrémistických politických strán a hnutí, nenávistné prejavy či šírenie hoaxov a dezinformácií. Cieľom práce je obhájiť potrebu aplikácie doktríny militantnej demokracie v krízových situáciách.

**Lucia Novotová Hoďovská:** Ľudské práva ako normatívne východisko pre pôrodnú starostlivosť / Human Rights as the Normative Basis for Obstetric Care

**Anotácia:** Pôrod je prirodzená súčasť ľudskej reprodukcie. Publikované správy a výskumy však poukazujú na prítomnosť násilia a nerešpektovania ľudských práv pri pôrodoch – nie ako dôsledok zlyhania jednotlivcov, ale inštitucionálnych nastavaní. Cieľom práce je predstaviť základné ľudskoprávne štandardy, ktoré musia byť napĺňané pri poskytovaní pôrodnej starostlivosti. Pozornosť je venovaná centralizovanému pôrodnému systému na Slovensku a jeho možnej zmene v úrovni dodržiavania ľudských práv ako i efektívnemu vyžadovaniu pozitívneho záväzku štátu.

**JUDr. Jakub Neumann, PhD.**

Diplomové práce (voľné témy na vypísanie do MAISu)

**Názov:** Koncept obranyschopnej demokracie v podmienkach Slovenskej republiky / The Concept of Militant Democracy in Slovak Republic

**Anotácia:** Práca si kladie za cieľ priblížiť prostriedky tzv. obranyschopnej demokracie, ktoré obsahuje právny poriadok Slovenskej republiky. Pozornosť bude zameraná predovšetkým na možnosti rozpúšťania politických strán ako aj stíhanie extrémistických politických prejavov. Autor v práci podrobí kritickej analýze konkrétne prípady využitia konceptu obranyschopnej demokracie na Slovensku.

**Názov:** Materiálne jadro ústavy v rozhodovacej činnosti Ústavného súdu SR / The Material Core of Constitution in the Jurisdiction of the Constitutional Court of the Slovak Republic

**Anotácia:** Práca si kladie za cieľ priblížiť vývoj teórie materiálneho jadra ústavy v rozhodovacej činnosti Ústavného súdu SR. Autor sa zameria na historické vplyvy a ideové pozadie teórie materiálneho jadra ústavy. V práci bude kriticky zhodnotené prvé praktické využitie predmetnej teórie v rozhodnutí z roku 2019 (PL. ÚS 21/2014). Autor v práci ozrejmí, akým spôsobom na dané rozhodnutie reagovala laická, odborná a politická verejnosť.

**Názov:** Menovacie právomoci prezidenta Slovenskej republiky / Appointing Powers of the President of the Slovak Republic

**Anotácia:** Výkon menovacích právomocí prezidenta je v histórii Slovenskej republiky opakovane sprevádzaný interpretačnými nejasnosťami a kontroverziami. Práca si okrem priblíženia najznámejších sporov kladie za cieľ ozrejmiť hlbšie príčiny vznikajúcich konfliktov. Dôraz bude pritom kladený na trvajúci proces hľadania ideálneho miesta, ktoré by mala hlava štátu v ústavnom systéme Slovenskej republiky zastávať.

**Mgr. Katarína Kuklová, PhD.**

Bakalárske práce:

**Stanislava Kuljovská:** Ústavná definícia manželstva ako jedinečného zväzku medzi mužom a ženou / Constitutional definition of marriage as a unique union between a man and a woman

**Anotácia**: Bakalárska práca sa venuje podrobnej analýze čl. 41 Ústavy SR, ktorý definuje manželstvo ako jedinečný zväzok medzi mužom a ženou. V prvom rade bakalárska práca poukáže na vývoj čl.41, t.j. na situáciu pred novelizáciou ústavným zákonom (číslo 490/2014), na proces prijatia novelizácie NRSR i na situáciu po prijatí. Je dôležité poukázať na možné nedostatky novelizácie i na vlnu kritiky a dôsledky, ktoré ústavný zákon vyvolal, a to najmä na nemožnosť uzavretia manželstva medzi rovnakým pohlavím. V neposlednom rade sa práca bude venovať neúspešným legislatívnym pokusom o možnosť uzavretia registrovaných partnerstiev, ktoré boli uskutočnené.

**Juraj Landczman:** Ľudské práva odsúdených a osôb stíhaných väzobne/ Human rights of convicted people and people prosecuted in custody

**Anotácia**: Bakalárska práca sa venuje právnej úprave väzby v kontexte rozhodovacej činnosti ESĽP. Práca sa zameriava na otázku, či slovenská právna úprava a prax v dostatočnej miere reflektuje súčasné ľudskoprávne štandardy. Reflektuje aj rozhodovaciu činnosť vnútroštátnych súdov v otázkach väzby.

**Barbora Iľková:** Diskriminácia na základe pohlavia na Slovensku/ Discrimination based on gender in Slovakia

**Anotácia**: Práca sa zaoberá diskrimináciou na základe pohlavia na Slovensku. V úvode práce budeme definovať pojem diskriminácia. Ďalej sa budeme sústrediť na diskrimináciu na základe pohlavia, ktorá sa prejavuje v právnom poriadku Slovenskej republiky. Práca sa bude zameriavať na súdne rozhodnutia na vnútroštátnej ako aj nadnárodnej úrovni vo veciach diskriminácie z dôvodu pohlavia.

Bakalárska práca na vypísanie do MAISu:

**Názov práce:** Postavenie a práva sexuálnych menšín v Slovenskej republike- ústavnoprávna reflexia/ The position and rights of sexual minorities in the Slovak Republic - constitutional reflection

**Anotácia:** Hlavným cieľom bakalárskej práce je poukázať na rozhodovaciu činnosť ESĽP v otázkach právach sexuálnych menšín a ich reflexiu v podmienkach Slovenskej republiky. Parciálne sa práca sústredí najmä na možnosti uzavrieť formu civilného zväzku, možné prekážky a sociologický dopad. Autor sa na viacerých miestach v texte inšpiruje aj právnou úpravou iných krajín v otázkach civilných zväzkov pre osoby LGBTI komunity.

**Mgr. Katarína Kuklová, PhD.**

Diplomové práce:

**Rebeka Reem Ďurišová:** Právna filozofia surogátneho materstva / Legal philosophy of surrogate motherhood

**Anotácia**: Diplomovú prácu sa venuje kontroverzným otázkam pri inštitúte surogátneho materstva. Napriek faktu, že sa rodine aj v 21. storočí priznáva mimoriadna dôležitosť tak pre jednotlivcov, ako i pre štát samotný, legislatíva SR sa vyhýba zaujatiu konkrétneho stanoviska ku predmetnému inštitútu. Práca rieši morálno-právne otázky (v zmysle nepomenovaných zmlúv súvisiacich s inštitútom a ich predmetom, postavenie dieťaťa, surogátej matky a objednávateľského páru a podob.) a približuje právnu úpravu v krajinách s jednoznačným stanoviskom k surogátnemu materstvu.

Diplomové práce na vypísanie do MAISu:

**Názov práce:** Hranice slobody prejavu a mravnosť/ The limits of freedom of speech and morality

**Anotácia**: Hlavným cieľom bakalárskej práce bude oboznámiť čitateľa s hranicami slobody prejavu a morálky. Práca v jednotlivých častiach poukazuje konkrétne prípady limitov slobody prejavu z dôvodu ochrany mravnosti . Text sa zaoberá aj problematikou zodpovednosti vo virtuálnom priestore a možnosťami, ktoré nám právny poriadok ponúka.

**Názov práce:** Nenávistné prejavy na internete/ Hate speech on the Internet

**Anotácia**: Diplomová práca rieši problematiku ústavnoprávnej úpravy nenávistných prejav. Cieľom práce je poukázať na limity slobody prejavu, konkrétne pokiaľ prejav porušuje ľudské práva iných osôb. Text v jednotlivých častiach bližšie analyzuje jednotlivé charakteristiky nenávistných prejav, pričom sa opiera o rozhodovaciu činnosť najvyšších súdov. V neposlednom rade sa diplomová zameriava aj otázky zodpovednosti za nenávistné prejavy na rôznych fórach a sociálnej sieti.